**Προς το Προεδρείο της Βουλής**

**ΑΝΑΦΟΡΑ**

**- προς τον υπουργό Υγείας**

**- προς τον υπουργό Ψηφιακής Διακυβέρνησης**

**Θέμα: «Καταγγελίες για εμβολιασμούς εκτός σειράς σε εμβολιαστικά κέντρα των Ιωαννίνων»**

Οι βουλευτές του ΣΥΡΙΖΑ - Προοδευτική Συμμαχία **Μερόπη Τζούφη**, **Ανδρέας Ξανθός** και **Μάριος Κάτσης** καταθέτουν ως αναφορά σειρά δημοσιευμάτων σε πανελλαδικές και τοπικές εφημερίδες και μέσα, σύμφωνα με τα οποία υπάρχουν καταγγελίες για **εκτός λίστας εμβολιασμούς** κατά της COVID-19 σε εμβολιαστικά κέντρα των Ιωαννίνων.

Σύμφωνα με τα δημοσιεύματα, αρκετά άτομα που δεν ανήκουν στις ηλικιακές κατηγορίες ή σε ευπαθείς ομάδες για τις οποίες έχει ανοίξει έως τώρα η πλατφόρμα του εμβολιασμού, **είχαν κλείσει ραντεβού μέσω της ψηφιακής πλατφόρμας**. Σοβαρά ερωτήματα προκύπτουν για το **πως «ξεκλείδωσαν» τα ΑΜΚΑ** των εν λόγων ατόμων, παρακάμπτοντας τη σειρά προτεραιότητας των μαζικών εμβολιασμών. Σημειώνεται πως το γεγονός έχει προκαλέσει ήδη **εισαγγελική παρέμβαση** και κατεπείγουσα προκαταρτική εξέταση από την Υποδιεύθυνση Ασφαλείας Ιωαννίνων. Στο ίδιο πλαίσιο, η Πανελλήνια Ομοσπονδία Εργαζομένων στα Δημόσια Νοσοκομεία ζητά απαντήσεις στα εύλογα ερωτήματα που έχουν προκύψει.

**Επισυνάπτονται τα σχετικά δημοσιεύματα**

**Παρακαλούμε για την εξέταση του περιεχομένου τους, την απάντηση, τις σχετικές ενέργειες, όπως και να μας ενημερώσετε σχετικά.**

**Αθήνα 16-Απρ-2021**

**Τζούφη Μερόπη**

**Ξανθός Ανδρέας**

**Κάτσης Μάριος**